
HOTĂRÂRE

cu privire la Contractul nr.336 din 08.12.2008 de achiziţionare a mărfurilor, încheiat între „O-Video” Ltd. şi IPNA Compania „Teleradio-Moldova”
Potrivit Contractului nr.336 din 08.12.2008 de achiziţionare a mărfurilor, încheiat între „O-Video” Ltd. şi IPNA Compania „Teleradio-Moldova” (în continuare – Contract) întreprinderea „O-Video” Ltd. şi-a asumat obligaţia să livreze echipament TV în valoare de 696809,76 (şase sute nouăzeci şi şase mii opt sute nouă) euro 76 eurocenţi.
Livrarea urma să se efectueze în termen de 70 de zile de la intrarea în vigoare a Contractului – 22 decembrie 2008. „O-Video” Ltd. şi-a încălcat însă obligaţia, livrând în lunile martie-aprilie 2009 doar circa 40% din echipamentul contractat. Restul echipamentului a fost livrat în perioada martie 2009 – aprilie 2010.
Pe parcursul livrării mărfii au fost depistate trei poziţii care nu corespund echipamentului contractat: a) livrarea pupitrului video digital MVS 6000 în loc de MVS 8000 GSF; b) livrarea unei unităţi de FreeSpeak 2 în loc de două unităţi FreeSpeak 10; c) livrarea boxelor audio Genelec 8020B în loc de boxele audio Genelec 1031A.
Prin scrisorile nr.01-14/83 din 09.02.2010, nr.01-14/129 din 18.02.2010, nr.01-11/493 din 12.05.2010 şi nr.01-11/707 din 02.07.10 IPNA Compania „Teleradio-Moldova” a solicitat înlăturarea neajunsurilor depistate.

Drept răspuns, „O-Video” Ltd. a informat că pupitrul video prevăzut în contract (MVS 8000 GSF) este scos din procesul de producere, iar pupitrul livrat este mai performant şi, totodată, compatibil cu cel solicitat. Această afirmaţie este susţinută prin scrisoarea Managerului Sony Sales PSE nr.1198 din 13.05.2010 şi scrisoarea Managerului Sony Professional Solutions Europe din 07.05.2010.
În ce priveşte livrarea FreeSpeak 2 în schimbul a două poziţii FreeSpeak 10, „O-Video” Ltd. a informat că în mai 2009 FreeSpeak 10 a fost scos din producţie şi înlocuit cu FreeSpeak 2. Potrivit „O-Video” Ltd., FreeSpeak 2 este mai performant, întrunind condiţiile solicitate la licitaţie şi înlocuind 2 unităţi FreeSpeak 10. Ca dovadă sunt anexate scrisorile producătorului Regional Sales Manager – UK & Irland Clear-Com şi  HDME Company.
În ceea ce priveşte boxele audio Genelec 8020B, „O-Video” Ltd. de asemenea a anunţat că echipamentul respectiv nu se mai produce. Potrivit reprezentanţilor IPNA Compania „Teleradio-Moldova”, boxele livrate nu corespund parametrilor solicitaţi şi urmează a fi înlocuite.
De menţionat că pupitrul video digital MVS 6000, unitatea FreeSpeak 2, boxele audio Genelec 8020B au fost livrate contrar prevederilor contractuale (fără a fi introduse modificările respective în Contractul nr.336 din 08.12.2008 de achiziţionare a mărfurilor, încheiat între „O-Video” Ltd. şi IPNA Compania „Teleradio-Moldova”).
Precizăm că potrivit prevederilor p.9.6 din Contract, acesta este valabil până pe data de 1 mai 2009.
În conformitate cu prevederile art.56 alin.(6), art.58 lit.c) şi g), art.60 alin.(3) lit.a)-b) din Codul audiovizualului al Republicii Moldova şi în baza următoarelor prevederi din Legea Republicii Moldova nr.96 din 13.04.2007 privind achiziţiile publice:
art.67 alin.(7), potrivit căruia „După încheiere, contractul de achiziţii publice se prezintă, în termen de 5 zile, Agenţiei spre examinare şi înregistrare, însoţit de documentele ce confirmă desfăşurarea procedurii de achiziţie respective”,
art.67 alin.(8), potrivit căruia „…Contractele care nu au fost înregistrate în modul stabilit nu au putere juridică”,

art.69 alin.(3), potrivit căruia „Se interzic modificarea oricărui element al contractului încheiat şi introducerea unor elemente noi dacă asemenea acţiuni sînt de natură să schimbe condiţiile ofertei care au constituit temei pentru selectarea acesteia şi să majoreze valoarea ei”,
art.69 alin.(5), potrivit căruia „Operatorul economic execută necondiţionat clauzele contractului încheiat, respectînd cerinţele de calitate şi preţul stabilit. Neîndeplinirea sau îndeplinirea necorespunzătoare a obligaţiilor contractuale atrage după sine răspunderea operatorului economic conform legislaţiei şi clauzelor contractului”,

art.69 alin.(6), potrivit căruia „Faţă de conducătorul autorităţii contractante care nu a aplicat sau nu a întreprins acţiuni de aplicare a sancţiunilor faţă de operatorul economic ce nu a îndeplinit sau a îndeplinit necorespunzător clauzele contractului, organele abilitate cu funcţii de control aplică sancţiuni în conformitate cu legislaţia”,

Consiliul de Observatori
HOTĂRĂŞTE:
1. În lipsa unui acord adiţional, înregistrat la Agenţia Rezerve Materiale, Achiziţii Publice şi Ajutoare Materiale, se interzice preşedintelui Companiei recepţionarea echipamentului TV ce nu corespunde prevederilor Contractului nr.336 din 08.12.2008 de achiziţionare a mărfurilor, încheiat între „O-Video” Ltd. şi IPNA Compania „Teleradio-Moldova”.
2. Prin acordul adiţional, prevăzut în p.1 al prezentei hotărâri, se va prelungi termenul de valabilitate al Contractului nr.336 din 08.12.2008 de achiziţionare a mărfurilor, încheiat între „O-Video” Ltd. şi IPNA Compania „Teleradio-Moldova” şi se va consemna modificarea listei echipamentului livrat, precum şi preţul echipamentului livrat.
3. Preşedintele Companiei va include în acordul adiţional, prevăzut în p.1, clauza privind dreptul Companiei de a recepţiona (primi-preda) pupitrul video digital MVS 6000, unitatea FreeSpeak 2, boxele audio Genelec 8020B în baza actului expertizei tehnice, eliberat de o organizaţie neutră.

4. Preşedintele Companiei va aplica sancţiuni faţă de operatorul economic „O-Video” Ltd., în conformitate cu art.69 alin.(6) din Legea Republicii Moldova privind achiziţiile publice.
5. Preşedintele Companiei va informa operatorul economic „O-Video” Ltd. despre dreptul de a contesta prezenta hotărâre, în conformitate cu legislaţia în vigoare.

6. Preşedintele Companiei va informa Consiliul de Observatori cu privire la exercitarea obligaţiilor şi drepturilor prevăzute în p.1-5 din prezenta hotărâre.

7. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 8 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei
Consiliului de Observatori                                                      Viorica Bogatu
MD–2028, Republica Moldova, Chişinău, str. Mioriţa, 1	(  73-95-45

